kardosdrur/scandi-wiki huggingface dataset:
Jan Arno Beblein

Jan Arno Beblein (født 1959), som er uddannet skorstensfejer blev den 30. september 2004 ved et nævningeting i Vestre Landsret idømt livsvarigt fængsel for seksuel krænkelse og drab begået 31. juli 2003 mod den 10-årige pige Sonja Emborg fra Mjels ved Aalborg.
Strafudmålingen stadfæstedes 26. april 2005 af Højesteret.

Beblein indsattes til afsoning i Anstalten ved Herstedvester.

Eksterne links 
 Drabssager 2003  - drabssageridanmark.beboer2650.dk
 Sonja kæmpede for sit liv - BT 3. august 2003
 
 Sonja-sagen: 45-årig havde kartotek over piger - Jyllands-Posten 27. september 2004
 Barnemorder føler sig forurettet - Jyllands-Posten 30. september 2004
 45-årig får livstid for Sonja-drab - TV 2 Nyhederne 30. september 2004
 Sex-morder håner sin døde kone - Ekstra Bladet 25. oktober 2004
 Beblein: Jeg er for syg til fængsel på livstid - Nordjyske Stiftstidende 27. april 2005
 Højesteret afviste forvaring til Beblein efter pigedrab - BT 3. maj 2005
 Datteren myrdet - I dag begravede de sønnen - BT 16. juni 2010

Personer der har myrdet børn
Mordere fra Danmark
Livstidsdømte fra Danmark
Frank Jul Larsen

Frank Jul Larsen er født i 1974. Han var den første PGA-pro i Danmark der var Chefpro for fire individuelle klubber på samme tid, hvilket skabte et bredere samarbejde, klubberne imellem. Frank Jul Larsen har været administrerende direktør i Dansk Professionel Golf Outsourcing og salgsdirektør i Bakuri Software A/S.

Frank Jul Larsen er uddannet GolfPro på Danmarks Trænerskole i Ålborg, Greenkeeper på Sandmosen, HD fra Aarhus Universitet, Handels- og IngeniørHøjskolen.

Golfspillere fra Danmark
Kødpølse

Kødpølse (også Cervelatpølse) er betegnelsen for en kogt pålægspølse lavet af finthakket kød (oftest svinekød) og stivelse.

Oprindeligt betød cervelatpølse en pølse tilberedt af hjernemasse (italiensk cervello betyder hjerne), men i sidste halvdel af 1800-tallet var det saltede og røgede pølser af fint hakket svinekød.

Som oftest tilsættes nitrit, der forlænger holdbarheden og forhindrer kødet i at blive afbleget under produktionen.

Der findes i dag også varianter lavet med kylling- og kalkunkød, samt økologiske uden tilsætning af nitrit.

Henvisninger 

Pålæg
Pølser

en:Bologna sausage
es:Salchicha de Bolonia
Wienerpølse

Wienerpølse er navnet på en tynd bayersk pølse.

Navnet betegner, at pølsen stammer fra Wien. I 1930'erne betød betegnelsen wienerpølse i Danmark "en lille, røget pølse, bestående af kalve- og flæskekød fyldt i lammetarm, men i dag bruges det om en tynd bayersk pølse.

Wienerpølsen fås med eller uden rødt farvestof. De røde pølser, som stadig sælges i pølsevogne i Danmark, stammer efter traditionen fra Wien, hvor de daggamle pølser blev overhældt med rød farve. Men efterhånden blev de røde pølser de mest populære, og alle pølser blev farvet røde. I 1981 fandt sundhedsmyndighederne ud af, at det røde farvestof erythrosin (E127) var allergifremkaldende og muligvis skadeligt i store mængder, og farvestoffer baseret på karmin (E120), som i mindre grad er allergifremkaldende, blev taget i brug. 

Samme år blev det desuden ulovligt at kalde en rød pølse for en wienerpølse, og i stedet anvendes bl.a. navnet hotdogpølse.

Korte pølser, der især finder anvendelse som ingrediens ved madlavning, fx i navergryde og sammenkogte retter, går under betegnelsen cocktailpølser.

Henvisninger 

Svinekød
Pølser
Haxo

Haxo er en spøgelsesstation i Métro de Paris. Den ligger på en linje, der går mellem 3bis og 7bis, men ikke er i brug.

I 1920'erne anlagde man et enkelt spor til den linje, der går mellem 3bis og 7bis. I den modsatte retning blev der anlagt et spor, der var helt uden stationer, men da linjeføringen lå klar, besluttede trafikselskabet, at det linjen ikke ville være tilstrækkelig profitabel, og opgav den. Af den grund blev der aldrig anlagt adgangsveje til gadeplanet, og der har kun været adgang ved specielle lejligheder.

Imidlertid er der i de senere år været foretaget nye undersøgelser af muligheden for at tage linjen, og dermed Haxo, i brug. Planerne er så langt fremme, at linjen har fået nummeret 15, og forventet ibrugtagning er senest 2013.

Metrostationer i Paris
Johann Martin Lappenberg

Johann Martin Lappenberg (født 30 juli 1794 i Hamborg, død 28 november 1865) var en tysk historiker.

Lappenberg indtrådte i 1820 i tjeneste som sendebud ved det preussiske hof og var i perioden 1823-63 hamburgsenatets arkivar (han genfandt det hamburgske Domkapitels arkiv, hvilket ansås for forsvundet). Han udviklede en livlig forfattervirksomhed, frem for alt med fokus på ældre nordeuropæisk, især nordtysk, historie. De vigtigste af hans arbejder er den af Georg Friedrich Sartorius påbegyndte og af Lappenberg afsluttede Urkundliche Geschichte des Ursprungs der deutschen Hanse (1830), til hvilken adskillige specialundersøgelser hører, Hamburger Rechtsallerthümer (1845), Urkundliche Geschichte des hansischen Stahlhofs zu London (1851) m.fl., en serie afhandlinger i "Zeitschrift des Vereins für Hamburger Geschichte" (1841-51) samt Hamburger Urkundenbuch (1842) og Hamburger Chroniken (1852-61). Derudover var han aktiv som udgiver af kildeskrifter, såvel på egen hånd som i Georg Heinrich Pertz "Monumenta Germaniæ historica" (1826 og senere), hvor han blandt andet publicerede Dietmar af Merseburgs krønike. Mest kendt i den lærde verden blev Lappenberg gennem Geschichte von England (I-II, 1834-37; omfatter tiden indtil den normandiske erobring).

Kilder

Eksterne henvisninger 
 

Historikere fra Tyskland
Arkivarer
Faglitterære forfattere fra Tyskland
Tysksprogede forfattere
Personer fra Hamborg
Bayersk pølse

Bayersk pølse henviser til flere artikler:

 En tynd bayersk pølse kaldes også en wienerpølse.
 En tyk bayersk pølse kaldes også en knækpølse.
 En kort, tynd bayersk pølse kaldes også en cocktailpølse.

Referencer 

Svinekød
Pølser
Knækpølse

Knækpølse er en tyk bayersk pølse.

Navnet kommer fra det tyske knackwurst, og ligesom det danske ord hentyder det til det "knæk", det giver, når pølsen spises. I Tyskland findes pølsen i adskillige meget forskellige lokale varianter, mens den danske betegnelse som oftest dækker over en tyk bayersk pølse, lavet af presset og røget hakket kød tilsat krydderier.

Pølsen serveres bl.a. i pølsevogne og fås med eller uden rød farve.

I 2002 oplevede knækpølsen en moderat succes på det koreanske marked, idet den koreanske fastfood kæde Uni-Steff begyndte at sælge danske pølser i filialerne, og knækpølsen viste sig at være den mest populære af pølserne blandt koreanerne.

Henvisninger 

Svinekød
Pølser
Mad fra Tyskland
Husbjerg Klit

Husbjerg  Klit er en 25 m høj klit beliggende ved   den sydvestlige del af  Kallesmærsk Hede, der er militært område.

I udkanten af  Oksby Klitplantage, beliggende ca. otte kilometer sydvest for Oksbøl, findes en mindelund  med en mindesten for ofrene  fra Henrettelserne  på Skæring Hede 2. december  1943.
En anden frihedskæmper Alf Tolboe Jensen blev henrettet 29. december 1943, og også hemmeligt begravet på Husbjerg Klit.

Det var først efter krigens afslutning i 1945, man fik kendskab til gravpladsen der rummede 6 frihedskæmpere, da en tysk soldat fortalte, hvor ligene lå begravet. De begravede blev ført tilbage til deres hjemsted. 

Mindelunden på Husbjerg Klit blev indviet 4. maj 1952

Ekstern henvisning 
 Mindelunden ved Husbjerg

Klitter i Danmark
Lokaliteter i Varde Kommune
Fourtune

Fortune (oprindeligt stavet Fourtune) er en heel-gruppe inden for wrestling, der eksisterer i Total Nonstop Action Wrestling (TNA). Gruppen består af lederen Ric Flair, A.J. Styles, James Storm, Kazarian og Robert Roode. Gruppen er inspireret og har fået navn af Flairs tidligere heel-gruppe, The Four Horsemen. Tidligere har også Matt Morgan og Douglas Williams været medlem af gruppen. 

Fourtune blev dannet i juni 2010 af Ric Flair, som ville gendanne The Four Horsemen under et nyt navn. I oktober 2010 indgik gruppen en alliance med Hulk Hogans nydannede heel-gruppe Immortals. 

Wrestling
Immortal (wrestling)

Immortal er en gruppe wrestlere i Total Nonstop Action Wrestling (TNA), der bliver ledet af Hulk Hogan og Eric Bischoff. Heel-gruppen består desuden også af Abyss, Jeff Hardy og Jeff Jarrett. Gruppen har fået navn efter Hogans øgenavn, "The Immortal", som han har haft siden 1980'erne. 

Immortal blev dannet ved TNA's Bound for Glory i 2010, hvor Jeff Hardy med hjælp fra Hogan og Bischoff vandt TNA World Heavyweight Championship. Aftenen efter indgik gruppen en alliance med en anden heel-gruppe i TNA, Fourtune, der bliver ledet af Ric Flair. 

Wrestling
Martin Vith Ankerstjerne

Martin Vith Ankerstjerne var særlig rådgiver (spindoktor) for miljøminister Karen Ellemann. 

Martin Vith Ankerstjerne var landssekretær for Venstres Ungdom 1992–1995. I perioden 1994 til 1997 var han student for folketingsmedlemmerne Lars Løkke Rasmussen og Ulla Tørnæs og senere konsulent i Politisk Økonomisk Sekretariat under Venstres Folketingsgruppe 1997–1999. 
Fra 1999 til 2001 var han først konsulent og siden direktør i Farum Kommune. Fra 2001 arbejdede han et år som selvstændig kommunikationskonsulent og blev derefter politisk sekretær i Venstres Landsorganisation indtil 2007, hvor han var ansvarlig for Venstres valgkampagner.
I 2007 blev Martin Vith Ankerstjerne ansat som seniorkonsulent og analysechef i firmaet Radius Kommunikation A/S.
I 2009 blev han først særlig rådgiver i Indenrigs- og Socialministeriet og derefter i 2010 i Miljøministeriet.
Som spindoktor var han aflønnet med årsløn på 905.718 kroner i 2010.
Martin Vith Ankerstjerne arbejder i dag (2014) som direktør i kommunikationsvirksomheden Advice A/S, hvor han rådgiver en række store internationale virksomheder om politik og kommunikation.

Martin Vith Ankerstjerne er uddannet cand.polit. fra Københavns Universitet fra 1997 og tog en Master i Professionel Kommunikation fra Roskilde Universitet i 2006.

Henvisning 

Spindoktorer
Embedsmænd fra Danmark
Økonomer fra Danmark
Politikere fra Venstre
Portræt af Frédéric Chopin og George Sand

Portræt af Frédéric Chopin og George Sand er et ufærdigt oliemaleri fra c.1838 af den franske maler Eugène Delacroix. Maleriet i dets oprindelige form er gået tabt.

Motiv 
Portræt af Frédéric Chopin og George Sand er et dobbeltportræt af den polske komponist Frédéric Chopin (1810-1849) og den franske forfatterinde George Sand (pseudonym for Aurore Dupin) De to var på daværende tidspunkt kærester, og begge var nære venner med Delacroix. Chopin spiller klaver og Sand sidder lidt til venstre for ham, mens hun lytter til hans klaverspil og syer (hvilket var en af hendes hobbyer).

Baggrund 
Det er et af kun få portrætmalerier af Delacroix, og det forblev i hans atelier indtil hans død. Men derefter blev det skåret op så det endte som to separate portrætmalerier. Chopin næsten udelukkende hovedet, mens der til Sand var plads også til det meste af overkroppen. En stor del af det oprindelige lærred gik tabt ved opdelingen. Den oprindelige komposition kendes ikke, men en forberedende skitse viser hvordan han antagelig havde tænkt sig det skulle udmønte sig. Årsagen til delingen vides ikke, men det antages at den daværende ejer mente at to portrætter ville kunne indhente en højere pris end blot et. Portrættet af George Sand (81 × 56 cm), som almindeligvis antages for at være den mest interessante, er udstillet på Ordrupgaard i Jægersborg Dyrehave nord for København, mens portrættet af Chopin (46 × 38 cm), samt skitsen, befindes sig på Louvre i Paris.

Eksterne henvisninger 
 George Sand på Ordrupsgaard 

Malerier af Eugéne Delacroix
Malerier fra 1838
Malerier fra Ordrupgaard
Malerier fra Louvre
Lønne Kirke

Lønne Kirke, beliggende ca. tre kilometer nordvest for Nørre Nebel, blev indviet i 1904. Den afløste den middelalderlige kirke, der var så forfalden, at den blev revet ned.

Den gamle kirke var bygget af strandsten, tuf og granit og lå ca. 200 meter syd for den nuværende kirke.

Den gamle kirkes beliggenhed er markeret på den gamle kirkegård.

Ekstern henvisning 

 Gravsteder på Lønne Kirkegård
 Gravsteder på Lønne gamle Kirkegård
 Lønne Kirke hos KortTilKirken.dk
 Lønne Kirke i bogværket Danmarks Kirker (udg. af Nationalmuseet)

Kirker i Varde Kommune
Kirker i Ribe Amt
Kirker i Ribe Stift
Twin Towers

Twin Towers (dansk: 'tvillingetårne') kan henvise til:

World Trade Center i New York
Petronas Towers i Kuala Lumpur
Deutsche Banks tvillingtårne i Frankfurt
Torres de Santa Cruz i Santa Cruz de Tenerife
Pratt & Whitney

Pratt & Whitney er et amerikansk firma i United Technologies-gruppen, der laver motorer til bl.a. jetfly.

I 1861 begyndte Francis Pratt og Amos Whitney at producere våben til Nordstaterne i den amerikanske borgerkrig. Pratt & Whitney Aircraft Company blev grundlagt i Hartford, Connecticut, i 1925 af Frederick Rentschler. Pratt & Whitney Aircraft Company startede med at lave flymotorer og har siden været konkurrencedygtig på markedet. Som en af de tre store producenter af flymotorer konkurrerer de med General Electric og Rolls-Royce.

Firmaet har 36.000 ansatte, som forsyner 11.000 kunder i 195 lande. I 2009 gav firmaet et overskud på $1,84 mia. ved en omsætning på $12,58 mia.

Motorer

Til trafikfly 
 PW2000 til Boeing 757
 PW4000 til Boeing 747, 767 og 777 samt Airbus A300, A310 og A330
 PW6000 til Airbus A318
 GP7000 til Airbus A380
 V2500 til Airbus A319, A320 og A321
 PurePower PW1000G til Mitsubishi Regional Jet (MRJ), Bombardier CSeries fly og Irkut MC-21 fly

Til militærfly 
 F100 til F-15 Eagle og F-16 Fighting Falcon
 F117 til C-17 Globemaster III
 F119 til F-22 Raptor
 F135 til F-35 Joint Strike Fighter

Anden verdenskrig 
Pratt & Whitney udviklede stjernemotorer til amerikanske fly i skarp konkurrence med Wright.

R-1830 Twin Wasp (R for radial; stjernemotor) var en 14-cylindret stjernemotor, der blev anvendt af Curtiss P-36 Hawk (1), Douglas TBD Devastator (1), Grumman F4F Wildcat (1), Douglas DC-3/Douglas C-47 Skytrain (2), Consolidated PBY Catalina (2) og Consolidated B-24 Liberator (4).

R-2800 Double Wasp var en 18-cylindret stjernemotor, der blev anvendt af Grumman F6F Hellcat (1), Republic P-47 Thunderbolt (1), Vought F4U Corsair (1), Douglas A-26 Invader (2), Martin B-26 Marauder (2), Northrop P-61 Black Widow (2) og Douglas DC-6 (4).

Ved krigens slutning kom den sidste stjernemotor R-4360 Wasp Major, der var 28-cylindret og bl.a. blev anvendt af Convair B-36 Peacemaker (6).
(Tallene i parentes angiver antallet af motorer på det pågældende fly)

Rumfart 
Pratt & Whitney-firmaet Rocketdyne producerer raketmotorer til flydende drivstoffer, bl.a. til Saturn V-måneraketten og rumfærgens hovedmotorer.

Se også 
Pratt & Whitney hjemmeside (Engelsk)

Referencer 

Motorproducenter
Etableret i 1925
United Technologies Corporation
Douglas Bader

Sir Douglas Robert Steuart Bader (født 21. februar 1910, død 5. september 1982) var en engelsk oberst, der var en af Royal Air Forces mest succesfulde flyver-esser under anden verdenskrig. 

Det vides med sikkerhed, at Bader egenhændigt skød tyve fjendtlige fly ned samt medvirkede til yderligere fire nedskydninger. Desuden er det sandsynligt, at han skød yderligere seks fly ned alene samt medvirkede til endnu en nedskydning. Endelig beskadigede han elleve fly.

Douglas Bader kom ind i RAF i 1928. Den 14. december 1931 forulykkede han med et fly nær Reading, og mistede i den anledning begge sine ben. Han kom i genoptræning og bestod checkflyvninger, hvorefter han forsøgte at genoptage karrieren i RAF. Han blev dog hjemsendt af lægelige årsager i 1933. 

Ved anden verdenskrigs udbrud i 1939 søgte han tilbage til RAF og kom i første omgang ind i en Spitfire-eskadrille, der dækkede evakueringen ved Dunkerque i 1940, hvor han opnåede sin første nedskydning. 

Han blev venner med Air Vice-Marshal Trafford Leigh-Mallory, hvis ide om "Store formationer" ("Big Wing") han varmt støttede. Dette bragte de to i opposition til luftstaben, men Bader fortsatte sine togter over tyske og tyskbesatte områder. Under et af disse togter blev han i august 1941 skudt ned og taget som krigsfange. Under sit fangenskab blev han venner med det tyske flyver-es Adolf Galland, men ellers brugte han mest mulig energi på at gøre livet surt for sine fangevogtere. Blandt andet lykkedes det ham at undslippe fangenskabet, men han blev dog fanget igen og derpå indsat i Schloß Colditz beregnet til flugtkonger.

Her sad han, indtil amerikanske tropper befriede fangerne på slottet i april 1945, og han anmodede straks om at blive genindsat i aktiv tjeneste, hvilket dog blev nægtet. Han forlod endegyldigt RAF i februar 1946, hvorpå han arbejdede resten af livet i olieindustrien. 

Hans meriter blev meget beundret og genstand for filmatisering i Reach for the Sky (1956; dansk: Himmelhunden). I sit senere liv brugte han meget tid på at støtte handicappedes sag, og han blev i 1976 adlet for sin indsats. Han fortsatte med at flyve, indtil han blev pensioneret i 1979.

Eksterne henvisninger 

Personer tildelt Commander of the Order of the British Empire
Officerer fra Storbritannien
Flyveresser fra 2. verdenskrig
Prometheus (træ)

Prometheus er det navn, der er blevet brugt om verdens ældste, kendte levende organisme, der var en børstekoglefyr (Pinus longaeva), der voksede på skråningen af Wheeler Peak i Nevada, USA. Træet var mindst 4.862 år gammelt og nok nærmere over 5.000 år. Det blev fældet af en studerende i det amerikanske skovvæsen i 1964 for at blive brugt til forskning. På det tidspunkt kendte man ikke så præcist træets alder og i hvert fald ikke dets rekordstatus. Navnet stammer fra den mytologiske figur Prometheus, der efter at have stjålet ilden fra guderne og givet den til menneskene af Zeus blev dømt til at blive holdt fanget til evig tid, mens en ørn hakkede hans lever, der voksede ud igen.

Navngivne træer
Ophørt i 1964
Nevada
Prometheus (flertydig)

Prometheus har flere betydninger:

 Prometheus – en græsk mytologisk figur
 Prometheus (træ) – navnet på et fyrretræ, der indtil det blev fældet, var verdens ældste, levende organisme
 Prometheus (måne) – en af Saturns måner
 Prometheus Award – en litteraturpris inden for science-fiction
 Prometheus (film) er titlen på en film fra 2012, instrueret af Ridley Scott
 Prometheus (rumskib) - rumskib i Stargate Atlantis
Ada Kaleh

Ada Kaleh (tyrkisk for "Fæstningsø") var en lille ø i Donau, som var bosat af tyrkere, og blev oversvømmet, da der i 1970 blev opført et vandkraftværk ved Jernporten. Øen lå ca. 3 km nedenfor Orşova og var 1,75 km lang og 0,4-0,5 km bred.
Stedet er nu beliggende på grænsen mellem Rumænien og Serbien

Øer i Rumænien
Serbiens geografi
Øer i vandløb
Tidligere øer
Flygtningekirkegården (Oksbøl)

Flygtningekirkegården i den østlige del af Aal Plantage ved Oksbøl på Præstegårdsvej blev anlagt i februar 1945. Kirkegården, hvor 1.796 ligger begravet, blev oprettet til flygtninge og soldater, der døde i flygtningelejren i Oksbøl.  I maj 1945 overtog den danske regering Oksbøllejren.

Fra 1945 til 1949 blev der begravet 1247 flygtninge fra Oksbøllejren på kirkegården. Der var også et urnegravsted, som  ikke eksisterer længere. Begravelsen foregik mandag eller torsdag, og lejrens beboere sørgede for, at gravene altid stod velholdte og smukt pyntede. 1953 plejede tidligere beboere gravlunden med trækors og lyng. 

1962 blev kirkegården udvidet med 549 grave, som blev flyttet ind fra andre steder i området efter aftale mellem den danske stat og den tyske forening  Volksbund Deutsche Kriegsgräberfürsorge. De ens rækker af stenkors er anlagt i 1969. På hver side af stenkorset er der anbragt to dødes navne.
 
Kirkegården er omgivet af en stenmur. Ved indgangen ligger der på et stenbord en oversigt over gravpladserne støbt i bronze. Ved enden af stien står et tre meter højt kors.

Litteratur 
 Mennesker bag pigtråd. Blåvandshuk Egnsmuseum . Leif Guldmann Ipsen. 2002.

Eksterne henvisninger 

 Gravsteder på den tyske gravlund 
 Den tyske gravlund i Oksbøl 

Varde Kommune
Kirkegårde i Danmark
Flygtninge i Danmark
Sommerhyld

 
Sommerhyld (Sambucus ebulus), også skrevet Sommer-Hyld, er en flerårig, urteagtig plante, der i Danmark vokser meget sjældent på affaldspladser. Blomsterne har en sød, krydret duft. Planten indeholder bitterstoffer og forstadier til blåsyre (blåsyreglykosid), der gør den giftig. Specielt bærrene kan fremkalde diarrhoe og opkastninger.

Beskrivelse 
Sommerhyld er en flerårig, urteagtig plante med en tæt, opret og efterhånden tæppedannende vækstform. Stænglerne er stift oprette, furede, lysegrønne og marvfyldte. Bladene er modsatstillede og fjerdelte med 7-9 lancetformede småblade, der har fint takket rand. Akselbladene er kraftigt udviklede og næsten bladagtige. Oversiden er græsgrøn, mens undersiden er lysegrøn. Både bladene og stænglerne får vinrød efterårsfarve.

Blomstringen foregår i juli-august, og blmsterne er samlet i endestillede, flade skærme med rigtigt mange enkeltblomster. De er 5-tallige og regelmæssige med hvide kronblade og røde støvdragere. Frugterne er sorte stenfrugter ("hyldebær"-agtige).

Rodsystemet består af en vandret krybende jordstængel og tykke, kraftige rødder.

Højde x bredde og årlig tilvækst: 1,00 x 0,50 m (100 x 50 cm/år).

Voksested 

Arten hører hjemme i Makaronesien, Nordafrika, Mellemøsten, Kaukasus, Centralasien og det meste af Europa. Den mangler i Nordeuropa, og i Danmark er den meget sjælden og kun set i Østjylland og på Øerne på affaldspladser, dvs. som bortkastet haveaffald.

Den er knyttet til lysåbne voksesteder med milde temperaturudsving og en let fugtig, kalkrig og næringsrig jord. Den findes i sit naturlige udbredelsesområde i skovbryn og -lysninger, på ruderater og langs hegn.

I buskadser og krat ved Obermassen, nær Unna, Tyskland, findes arten sammen med bl.a. avnbøg, benved, alm. brombær, fjerbregne, guldnælde, hassel, humle, alm. hyld, korsknap, kvalkved, miliegræs, alm. syren, vedbend, dunet gedeblad, engriflet hvidtjørn, korbær, lundrapgræs, rød kornel, skvalderkål, slåen og stilkeg

Anvendelse 
Sommerhyld kan anvendes i haverne som en kraftigtvoksende og bunddækkende flerårig urt. Den tager let overhånd og bliver ukrudtsagtig, men kan man styre den, har man en dejligt duftende og insektrig plante, som tilmed får gode høstfarver.

Note

Kilder 
 Signe Frederiksen et al., Dansk flora, 2. udgave, Gyldendal 2012. .

Eksterne henvisninger 

Hvide blomster
Haveplanter
Bunddækkende planter
Hyld
Mozambique (flertydig)

Mozambique har flere betydninger:

 Mozambique – et afrikansk land i det Indiske Ocean
 Mozambique-øen – en lille ø i Mozambique, beliggende ud for landets nordøstkyst
 Mozambique-kanalen – strædet mellem Mozambique og det afrikanske fastland
 "Mozambique" – en sang på Bob Dylans album Desire
Mozambique-øen

Mozambique-øen (portugisisk: Ilha de Moçambique) er en lille ø beliggende ud for den nordøstlige kyst af og hørende under landet Mozambique. Der bor 14.000 mennesker på øen, der tilhører Nampula-provinsen, og øen er nu på UNESCOs verdensarvsliste som den eneste i Mozambique. Byen på øen hedder ligeledes Mozambique.

Historie 
Det første i historien, man kender til Mozambique-øen, er som arabisk havn og skibsbygningscenter. Øens navn stammer fra den arabiske opdagelsesrejsende, Musa Al Big, der først kom til øen og senere slog sig ned der. Navnet blev siden overført til den store ø og dermed det nuværende land. I 1498 besøgte Vasco da Gama øen og snart efter etablerede portugiserne en havn og en flådestation her (1507), og Nossa Senhora de Baluarte-kapellet blev opført i 1522. Denne bygning regnes nu som det ældste, fortsat eksisterende, europæiske bygningsværk på den sydlige halvkugle.

Senere i det 16. århundrede opførte portugiserne også et fort på øen, og byen i tilknytning hertil blev hovedstad i Portugisisk Østafrika. Øen blev også centrum for kristen mission og fungerede som et vigtigt støttepunkt i portugisernes rejser til Indien. Desuden var der en livlig handel med slaver, krydderier og guld fra øen.

Med indvielsen af Suezkanalen i 1898 mindskedes øens betydning, og koloniens hovedstad blev flyttet til Lourenço Marques længere mod syd på fastlandet, og udvidelsen af havnen i Nacala lidt mod nord medførte yderligere nedgang i handelsaktiviteter mm. på øen.

Øer i Afrika
Mozambiques geografi